વૈરાગ્ય, ત્યાગ, સેવા અને સાધનાની પરાકાષ્ઠાએ પહોંચેલ સંતવર્ય શ્રી અદ્‌ભૂતાનંદ સ્વામીનું જીવન એક ઓજસ્વી સંતપુરુષને શોભે તેવું સાદુ, સરળ અને પૂર્ણ ભક્તિમય હતું. એમના જીવનની એક વિરલ ઘટના સંપ્રદાયના ઈતિહાસનાં પૃષ્ઠોમાં સુવર્ણા ક્ષરે લખાયેલી છે. અને એ ઘટનાએ છે કે વૈરાગ્યવેગની તીખી તલવારની ધારે માંડવા વચ્ચેથી એક ઝાટકે સંસારના બંધન કાપી મિંઢોળવાળા હાથમાં માળા લઈને શ્રીજી મહારાજ પાસે પહોંચી ગયા હતા.